**UPUTSTVO ZA STUDENTE**

**za mobilnost u svrhu studijskog boravaka (SMS)**

**OPŠTI DEO**

Visoka poslovna škola strukovnih studija u Novom Sadu na osnovu sklopljenih Erasmus+ međuinstitucionalnih sporazuma sa inostranim visokoškolskim institucijama raspisuje **konkurse za mobilnost studenata u svrhu studijskog boravka** u okviru Erasmus+ programa ključne aktivnosti 1.

Studentima koji budu izabrani preko ovih konkursa biće dodeljena stipendija (novčana sredstva) za studijski boravak na inostranim visokoškolskim institucijama. Lista aktuelnih konkursa studentima će biti dostupna na web stranici Škole (<http://www.vps.ns.ac.rs/saradnja/medjunarodna-saradnja/> ).

Erasmus+ studenti su oslobođeni plaćanja školarine na inostranim visokoškolskim institucijama. Tokom celokupnog trajanja studentske razmene studenti ostaju upisani na matičnoj instituciji, što znači da ne smeju da završe svoje studije tokom trajanja razmene. Takođe, studenti imaju obavezu da tokom trajanja mobilnosti uredno plaćaju školarinu matičnoj instituciji.

Pre odlaska na inostranu visokoškolsku instituciju, student sa stručnim saradnikom za akademska pitanja i koordinatorom za mobilnost mora da dogovori priznavanje ESPB (ECTS) bodova. Obaveze studenta se definišu sklapanjem ugovora o učenju (*Learning Agreement*), koji mora da sadrži spisak predmeta koje će student pohađati na inostranoj visokoškolskoj instituciji, uz pripadajući broj ESPB bodova. Sklapanjem ugovora o učenju, garantuje se priznavanje ESPB bodova stečenih tokom mobilnosti u inostranstvu, kao i vremenski period proveden u inostranoj visokoškolskoj instituciji.

Da detaljnije informacije u vezi konkurisanja za mobilnost u svrhu studijskog boravka, studenti treba da se obrate Kancelariji za međunarodnu saradnju i projekte, odnosno stručnom saradniku za administrativna pitanja

<http://www.vps.ns.ac.rs/en/international-affairs/international-affairs-contact/>

**KO MOŽE DA SE PRIJAVI NA KONKURS**

Na konkurs mogu da se prijave studenti osnovnih, specijalističkih i master studija. Studenti osnovnih studija moraju u trenutku odlaska na mobilnost da budu upisani najmanje na drugu godinu studija. Student mora da ima zadovoljavajuće znanje stranog jezika na kom se održava nastava na inostranoj visokoškolskoj instituciji.

**NA KOJE INOSTRANE INSTITUCIJE MOŽE DA SE ODE**

Studenti se prijavljuju isključivo za odlazak na inostrane institucije sa kojima Škola ima sklopljen Erasmus+ međuinstitucionalni sporazum. Spisak institucija na koje može da se ode, objavljen je na web stranici Škole (<http://www.vps.ns.ac.rs/en/international-affairs/partners/> ).

Studenti sa stalnim prebivalištem u nekoj od zemalja učesnica Programa, ne mogu da se prijave za odlazak u visokoškolske institucije koje se nalaze na području zemlje u kojoj imaju registrovano stalno prebivalište.

**ŠTA JE POTREBNO URADITI PRE PODNOŠENJA PRIJAVE**

Svi studenti koji su zainteresovani za razmenu, dužni su da prouče i uporede studijske programe matične institucije i inostrane visokoškolske institucije. Takođe, neophodno je da se informišu na kom jeziku se izvodi nastava u izabranoj visokoškolskoj instituciji.

**DUŽINA BORAVKA**

Studenti prijavljuju dužnu trajanja mobilnosti u određenoj inostranoj visokoškolskoj instituciji (broj meseci) koja je propisana Erasmus+ međuinstitucionalnim sporazumom. Studenti su dužni da provere kada im počinje i kada se završava nastava na izabranoj visokoškolskoj instituciji.

**VISINA NOVČANOG IZNOSA STIPENDIJE**

Novčani iznos stipendije koji student može da primi iz Erasmus+ sredstava pokriva samo deo troškova života. Mesečni iznosi stipendija su podeljeni u tri kategorije, u zavisnosti od visine troškova života u određenoj programskoj zemlji u koju student odlazi. Za akademsku 2017/2018 godinu novčani iznos stipendija se kreće u rasponu od 360€ do 460€.

Studenti ne mogu da budu korisnici Erasmus+ stipendije ukoliko je njihov boravak paralelno finansiran iz drugih sredstava EU. Nacionalne ili lokalne stipendije koje student prima, ne smatraju se dvostrukim finansiranjem.

Stipendiju za studijski boravak u okviru Erasmus+ programa studenti mogu da ostvare za period trajanja mobilnosti od najviše 12 meseci u okviru određenog nivoa studija.

Studenti koji se prijave i zadovolje sve uslove konkursa, a ne uđu u krug stipendiranih studenata, mogu da odu na razmenu o sopstvenom trošku. Za njih važe ista pravila kao i za Erasmus+ studente koji primaju stipendiju.

**DODATNA NOVČANA SREDSTVA ZA ODREĐENE KATEGORIJE STUDENATA**

U posebne kategorije studenata spadaju:

1. Studenti sa invaliditetom;
2. Studenti slabijeg socioekonomskog statusa.

Studenti koji spadaju u navedene kategorije, u prijavi treba to da naznače kako bi stekli pravo da prime uvećani iznos stipendije (dodatni iznos novčanih sredstava). Kako bi dokazali da pripadaju nekoj od navedenih kategorija, studenti imaju obavezu da dostave dokumente koji to potvrđuju, a koji su definisani uslovima konkursa.

**KRITERIJUMI ZA ODABIR KANDIDATA**

Rangiranje i odabir kandidata kojima će biti dodeljena stipendija za mobilnost u svrhu studijskog boravka vrši **Izborna komisija za mobilnost**, na osnovu sledećih kriterijuma:

* Prosek ocena kandidata do trenutka apliciranja za mobilnost,
* Znanje stranog jezika na kom se izvodi studijski program na koji se kandidat prijavio,
* Znanje engleskog jezika (pismeno i usmeno),
* Motivaciono pismo,
* Intervju,

Prednost imaju kandidati koji za vreme studija nisu sudelovali u nekom programu mobilnosti.

Studenti osnovnih studija u trenutku odlaska na mobilnost moraju da budu upisani najmanje na drugu godinu studija.

**POSTUPAK PRIJAVE:**

Obaveza studenta koji se prijavljuje za mobilnost u svrhu studijskog boravka je:

1. Da ispuni i dostavi prijavu u naznačenom roku. Napomena: ne preporučuje se dostava prijave zadnji dan. Prijava se može preuzeti na web stranici Škole.. Prijavu dostaviti na e-mail adresu:international.office@vps.ns.ac.rs
2. Da ispunjenu prijavu odštampa, svojeručno potpiše i zajedno sa ostalom navedenom dokumentacijom preda stručnom saradniku za administrativna pitanja, **do navedenog roka.**

**Uz prijavu, neophodno je priložiti:**

* CV na srpskom jeziku;
* Motivaciono pismo na engleskom jeziku;
* Pismo preporuke na engleskom jeziku;
* Prepis dosad položenih ispita, ocena i ESPB bodova na srpskom jeziku (zatražiti u studentskoj službi);
* Fotokopiju lične karte, indeksa i važećeg pasoša (obavezno proveriti vreme isteka pasoša);
* Za studente sa invaliditetom i studente slabijeg socioekonomskog statusa: pored navedenog, neophodno je dostaviti dokumentaciju koja dokazuje neki od navedenih statusa. Dokumenti koje je neophodno dostaviti, propisani su uslovima konkursa.

Student ispunjava i dostavlja **samo jednu (1) prijavu** u okviru koje može da odabere tri (3) inostrane visokoškolske institucije u kojima želi da ostvari mobilnost. Izborna komisija za mobilnost će rangirati studenta na samo jedan od odabranih izbora.

Nepotpune i nepravovremene prijave neće biti uzimane u razmatranje.

**POSTUPAK IZBORA KANDIDATA**

Postupak izbora odvija se u dva kruga:

1. krug – administrativna provera prijava

2. krug – testiranje i odabir kandidata/kandidatkinje od strane Izborne komisije za mobilnost.

**OBJAVA REZULTATA KONKURSA**

Rezultati konkursa će biti objavljeni na web stranici Škole i biče poslati svim kandidatima koji su konkurisali na e-mail adrese koje su naveli u prijavi.

Izabrani kandidati Su dužni da pre, za vreme i posle perioda trajanja mobilnosti održavaju redovan kontakt sa **stručnim saradnikom za administrativna pitanja** (Kancelarija za međunarodnu saradnju i projekte), kao bi blagovremeno dobijali informacije koje su neophodne za uspešno ostvarivanje mobilnosti.

**POSTUPAK ŽALBE**

Protiv odluke o odabiru kandidata, može se podneti žalba Izbornoj komisiji za mobilnost, u roku od 8 dana od objave rezultata konkursa. Žalba se podnosi u pisanom obliku i predaje se Kancelariji za međunarodnu saradnju i projekte.

**ZAVRŠNE NAPOMENE**

Izabrani kandidati/kandidatkinje su dužni da se pre odlaska na i po povratku sa inostrane visokoškolske institucije pridržavaju propisane procedure (o kojoj će biti obavešteni) i da blagovremeno dostavljaju Školi svu neophodnu dokumentaciju kako bi celokupan process mobilnosti studenata u svrhu studijskog boravka bio uspešno završen.

**DODATNA PITANJA**

Za sva dodatna pitanja obratite se Kancelariji za međunarodnu saradnju i projekte.